Starul francez Kylian Mbappe, aflat la final de contract cu clubul Paris Saint-Germain, doreşte să fie prezentat de viitoarea sa echipă, Real Madrid, înaintea startului Campionatului European de fotbal - EURO 2024, informează mass-media spaniolă.
Căpitanul selecţionatei Franţei a luat această decizie pentru a evita să fie întrebat în continuare, la conferinţele de presă, când va semna cu Real Madrid şi a se putea contra astfel 100% asupra naţionalei ţării sale la turneul programat în această vară în Germania (14 iunie - 14 iulie), la care va fi prezentă şi selecţionata României, conform Agerpres.
Încă nu a fost stabilită o dată exactă pentru prezentarea lui Mbappe, care depinde de o eventuală calificare a lui PSG în finala Ligii Campionilor, programată pe 1 iunie.
După toate probabilităţile, viitorul superstar al lui Real Madrid va fi prezentat oficial pe stadionul Santiago Bernabeu în prima săptămână a lunii iunie, conform AS.
"Kylian Mbappe vrea ca Real Madrid să-l prezinte înainte de EURO 2024. Vrea să meargă la Campionatul European şi la Jocurile Olimpice liniştit, fără ca întâlnirile sale cu ziariştii la conferinţele de presă să se transforme în monologuri despre viitorul său", precizează jurnalistul Joaquin Maroto de la cotidianul AS.
Ziarul madrilen subliniază totodată că francezul a ales să joace cu numărul 9 pe spate la Real Madrid, număr rămas disponibil după plecarea compatriotul său Karim Benzema de pe Santiago Bernabeu.
Iniţial s-a speculat că Mbappe va purta tricoul cu numărul 10 la echipa spaniolă, aflat în prezent în posesia mijlocaşului croat Luka Modric. O altă variantă pentru francez era tricoul cu numărul 7, purtat anterior de Cristiano Ronaldo, care a fost preluat între timp de brazilianul Vinicius Junior.